**TURUN ALUEELLINEN**

**VANHEMPAINYHDISTYS TURVARY RY**

**SÄÄNNÖT**

Nämä säännöt on hyväksytty vuosikokouksessa 31.3.2016.

# 1§ - Nimi ja kotipaikka

Yhdistyksen nimi on Turun alueellinen vanhempainyhdistys TURVARY ry. Se toimii Turun alueellisena vanhempien yhteistyöelimenä ja sen kotipaikka on Turku.

# 2§ - Tarkoitus

Yhdistyksen tarkoituksena on

* toimia Turun vanhempainyhdistysten yhteistyöelimenä
* edistää vanhempien, koulun ja hallinnon välistä yhteistyötä
* ottaa kantaa koulutusta ja kasvatusta koskevissa kysymyksissä

# 3§

Tarkoituksensa toteuttamiseksi yhdistys

* järjestää tapaamisia, keskustelu- ja koulutustilaisuuksia
* tekee esityksiä ja aloitteita sekä ottaa yhteyttä viranomaisiin tarpeellisten uudistusten aikaansaamiseksi
* tiedottaa yhdistyksen toiminnasta
* pitää yhteyksiä opetushallintoon ja muihin viranomaisiin
* toimii yhteistyössä lasten ja nuorten hyväksi toimivien tahojen kanssa

**4§**

Yhdistys kuuluu jäsenenä Suomen Vanhempainliitto ry:een.

**5§**

Yhdistys on toiminnassaan poliittisesti ja uskonnollisesti sitoutumaton.

# 6§ - Jäsenet

Yhdistyksen varsinaisiksi jäseniksi voivat liittyä rekisteröidyt turkulaiset päiväkotien, esikoulujen ja koulujen vanhempainyhdistykset ja yksityishenkilöinä vanhemmat, joiden lapset ovat turkulaisessa päiväkodissa, esikoulussa tai koulussa.

Yhdistykseen voi liittyä kannatusjäseninä henkilöt ja oikeuskelpoiset yhteisöt, jotka haluavat tukea yhdistyksen toimintaa. Kannatusjäsenillä on läsnäolo ja puheoikeus yhdistyksen kokouksissa.

Yhdistyksen toimintaan liittyvissä äänestyksissä on varsinaisina jäseninä olevien rekisteröityjen yhdistysten edustajalla seitsemän (7) ääntä ja henkilöjäsenellä yksi (1) ääni. Kannatusjäsenillä ei ole äänioikeutta.

Hallitus hyväksyy uudet jäsenet ja kannatusjäsenet.

# 7§

Toimintaansa yhdistys voi rahoittaa julkisilla avustuksilla, keräämällä jäsenmaksuja sekä järjestämällä asianmukaisen luvan saatuaan juhlia, arpajaisia ja keräyksiä. Yhdistys voi vastaanottaa lahjoituksia ja testamentteja.

# 8§ - Jäsenmaksu

Jäseniltä peritään jäsenmaksu, jonka suuruudesta erikseen kaikille jäsenryhmille päättää vuosikokous. Jäsenmaksu on suoritettava hallituksen määräämänä aikana.

# 9§ - Vuosikokous

Yhdistyksen vuosikokous pidetään viimeistään maaliskuussa ja siinä käsitellään seuraavat asiat:

1. Todetaan kokouksen laillisuus.
2. Valitaan kokouksen puheenjohtaja ja sihteeri sekä kaksi pöytäkirjantarkastajaa ja kaksi ääntenlaskijaa.
3. Esitetään yhdistyksen vuosikertomus, tilit ja toiminnantarkastajien lausunto edelliseltä toiminta- ja tilivuodelta.
4. Vahvistetaan tilinpäätös edelliseltä tilikaudelta sekä päätetään vastuuvapauden myöntämisestä yhdistyksen hallitukselle ja muille tilivelvollisille tai niistä toimenpiteistä, joihin yhdistyksen hallinto antaa aihetta.
5. Valitaan hallituksen puheenjohtaja.
6. Valitaan hallituksen jäsenet erovuoroisten tilalle.
7. Valitaan yksi toiminnantarkastaja sekä yksi varatoiminnantarkastaja tarkastamaan kuluvan toimintavuoden hallintoa ja tilejä.
8. Vahvistetaan jäsenmaksun suuruus.
9. Vahvistetaan talousarvio kuluvaa toimintavuotta varten.
10. Vahvistetaan toimintasuunnitelma kuluvaa toimintavuotta varten.
11. Käsitellään muut kokouskutsussa mainitut asiat.

# 10§

Kutsu yhdistyksen kokoukseen on lähetettävä kirjallisesti tai sähköpostilla jäsenen ilmoittamaan osoitteeseen kullekin jäsenelle vähintään neljätoista päivää ennen kokousta tai ilmoitettava kokouksesta vuosikokouksen määräämässä lehdessä niin ikään vähintään neljätoista päivää ennen kokousta.

# 11§

Yhdistyksen ylimääräinen kokous pidetään, milloin yhdistyksen kokous niin päättää tai hallitus sen katsoo aiheelliseksi tai vähintään kymmenesosa yhdistyksen äänioikeutetuista jäsenistä sitä erityisesti ilmoitettua asiaa varten kirjallisesti pyytää.

# 12§

Yhdistyksen asioita hoitaa hallitus, jonka vuosikokous valitsee. Vuosikokous valitsee puheenjohtajan vuodeksi kerrallaan. Hallituksen muut jäsenet, jotka pyritään valitsemaan eri jäsenyhdistyksistä, valitaan myös vuodeksi kerrallaan.

Hallitus valitsee keskuudestaan varapuheenjohtajan. Sihteerin ja rahastonhoitajan hallitus voi valita joko keskuudestaan tai ulkopuolelta.

Hallitus on päätösvaltainen, kun puheenjohtaja tai varapuheenjohtaja ja vähintään puolet jäsenistä on paikalla.

# 13§

Yhdistyksen hallitus voi asettaa erikseen määrittelemiään tehtäviä varten toimikuntia ja jaostoja, jotka ovat vastuussa toiminnastaan hallitukselle.

# 14§

Yhdistyksen nimen kirjoittaa hallituksen puheenjohtaja ja varapuheenjohtaja yhdessä tai jompikumpi heistä yhdessä sihteerin, rahastonhoitajan tai hallituksen siihen määräämän muun toimihenkilön kanssa.

# 15§

Yhdistyksen toiminta- ja tilivuosi on 1.1.–31.12.

Tilinpäätös ja vuosikertomus tulee antaa toiminnantarkastajalle tarkastettavaksi vähintään yksi kuukausi ennen vuosikokousta.

Toiminnantarkastajan tulee hyvissä ajoin, kuitenkin vähintään 2 viikkoa ennen vuosikokousta, antaa hallitukselle kirjallinen, yhdistyksen vuosikokoukselle osoitettu kertomus toimittamastaan yhdistyksen tilien ja hallinnon tarkastuksista.

# 16§ - Sääntöjen muuttaminen

Yhdistyksen sääntöjen muuttamisesta on päätettävä yhdistyksen kokouksessa vähintään ¾ äänten enemmistöllä annetuista äänistä.

Yhdistyksen purkamisesta on päätettävä kahdessa vähintään kahden kuukauden väliajoin pidettävässä yhdistyksen kokouksessa ¾ äänten enemmistöllä annetuista äänistä.

# 17§

Yhdistyksen purkautuessa käytetään sen varat Turun vanhempainyhdistysten edustamien lasten ja nuorten hyväksi viimeisessä yhdistyksen purkamisesta päättävässä kokouksessa päättämällä tavalla.

# 18§

Muutoin yhdistyksen toiminnassa noudatetaan voimassa olevaa yhdistyslakia.